Τζον Μόρτιμερ

Ο σερ Τζον Κλίφορντ Μόρτιμερ (αγγλικά:Sir John Clifford Mortimer)  (21 Απριλίου 1923 - 16 Ιανουαρίου 2009) ήταν Άγγλος δικηγόρος και συγγραφέας. Έγραψε θεατρικά έργα για τη σκηνή, την τηλεόραση και το ραδιόφωνο, σενάρια για κινηματογραφικές ταινίες, καθώς και μυθιστορήματα και αυτοβιογραφικά έργα. Το έργο του περιλαμβάνει συνολικά πάνω από 50 βιβλία, θεατρικά έργα και σενάρια. Το 1978 δημιούργησε τον χαρακτήρα Ράμπολ, έναν Λονδρέζο δικηγόρο που έγινε ο ήρωας δύο μυθιστορημάτων και περίπου δεκαπέντε συλλογών διηγημάτων του.

Είναι πατέρας της ηθοποιού Έμιλι Μόρτιμερ.

 Βιογραφικά στοιχεία 
Ο Μόρτιμερ γεννήθηκε το 1923 στην περιοχή Χάμπστεντ του Λονδίνου και ήταν γιος ενός δικηγόρου που τυφλώθηκε το 1936 όταν χτύπησε το κεφάλι του σε πόρτα ενός ταξί του Λονδίνου αλλά συνέχισε την καριέρα του. Φοίτησε στο Χάροου, ένα από τα πιο γνωστά αγγλικά οικοτροφεία για αγόρια και σπούδασε νομικά στο κολλέγιο Μπρέιζνοουζ του πανεπιστημίου της Οξφόρδης. Κατά τη διάρκεια του Β' Παγκοσμίου πολέμου, καθώς  κρίθηκε ως ιατρικά ακατάλληλος για στρατιωτική θητεία λόγω της εύθραυστης υγείας του, έγραψε σενάρια για προπαγανδιστικές ταινίες της βρετανικής κρατικής μονάδας παραγωγής ταινιών.

Το 1948 άρχισε να ασκεί το επάγγελμα του δικηγόρου. Η καριέρα του ως συγγραφέας ξεκίνησε περίπου την ίδια περίοδο. Έγραψε πολλά μυθιστορήματα, διηγήματα, θεατρικά έργα, ραδιοφωνικά θεατρικά έργα, σενάρια και τα απομνημονεύματά του το 1982 και το 2001.

Σε όλη τη σταδιοδρομία του ο Μόρτιμερ διατήρησε μια ακμάζουσα δικηγορική καριέρα και έγινε γνωστός ως ένας από τους πιο γνωστούς συνηγόρους σε υποθέσεις ελευθερίας του λόγου και πολιτικών δικαιωμάτων στη Μεγάλη Βρετανία. Ξυπνούσε νωρίς το πρωί για να γράψει πριν παραστεί στο δικαστήριο. Ήταν μέλος της Βασιλικής Εταιρείας Λογοτεχνίας. Το 1986 έγινε μέλος του Τάγματος της Βρετανικής Αυτοκρατορίας, το 1998 έλαβε τον τίτλο του ιππότη. Έφερε επίσης τον τίτλο του Συμβούλου της βασίλισσας.

Ο Μόρτιμερ ήταν παντρεμένος με τη συγγραφέα Πένελοπ Φλέτσερ από το 1949 έως το 1971. Το 1972 παντρεύτηκε την Πένελοπ Γκόλοπ. Απέκτησε δύο παιδιά από κάθε γάμο, μεταξύ των οποίων η ηθοποιός Έμιλι Μόρτιμερ και έναν άλλο γιο από τη σχέση του με την ηθοποιό Γουέντι Κρέιγκ.

Ο Μόρτιμερ υπέστη εγκεφαλικό τον Οκτώβριο του 2008 και πέθανε στις 16 Ιανουαρίου 2009, σε ηλικία 85 ετών στο Μπάκιγχαμσιρ.

 Συγγραφικό έργο 
Ο Τζον Μόρτιμερ ξεκίνησε τη συγγραφική του καριέρα με το μυθιστόρημα Γρίφος (1947). Πολλά από τα διηγήματα και τα μυθιστορήματά του βασίστηκαν στη νομική του εμπειρία και η τηλεοπτική παραγωγή του θεατρικού του The Dock Brief εδραίωσε τη φήμη του.

Έγραψε πολλά άλλα θεατρικά έργα, με μεγάλες επιτυχίες τα Η λάθος πλευρά του πάρκου (παρουσιάστηκε το 1960) και Ο δικαστής (παρουσιάστηκε το 1967). Το 1965 διασκεύασε με επιτυχία τη φάρσα Ψύλλοι στ' αφτιά του Ζωρζ Φεντώ και το 1981 συμμετείχε στο σενάριο της τηλεοπτικής σειράς βασισμένης στο μυθιστόρημα Επιστροφή στο Μπράιντσχεντ του Ίβλιν Γουό. Ένα από τα καλύτερα έργα του είναι το Ένα ταξίδι γύρω από τον πατέρα μου (1970), αυτοβιογραφικό έργο που αφηγείται τις εμπειρίες του ως νεαρός δικηγόρος και τις σχέσεις του με τον τυφλό πατέρα του, που διασκευάστηκε για το θέατρο και το 1981 για την τηλεόραση με τον Λώρενς Ολίβιε ως πατέρα και τον Άλαν Μπέιτς ως νεαρό Μόρτιμερ.

Ως συγγραφέας είχε μεγάλη επιτυχία στα τέλη της δεκαετίας του 1970 και της δεκαετίας του '80 με διηγήματα εμπνευσμένα από την επαγγελματική του ζωή που περιγράφουν την καθημερινή ζωή δικηγόρων και δικαστών στο Όλντ Μπέιλι, το ποινικό δικαστήριο του Λονδίνου.  Διασκευάστηκαν σε επεισόδια της τηλεοπτικής σειράς Ο Ράμπολ του Μπέιλι, με πρωταγωνιστή τον εκκεντρικό δικηγόρο Χόρας Ράμπολ. Ακολούθησε η τηλεοπτική σειρά Οι περιπέτειες του Μπέιλι. Ο ήρωάς του Χόρας Ράμπολ είναι σε προχωρημένη ηλικία - στο πρώτο επεισόδιο είναι 68 ετών - καπνίζει συνεχώς πουράκια, πίνει φτηνό κόκκινο κρασί και παραθέτει αποφθέγματα του Γουίλιαμ Γουόρντσγουορθ και άλλων ποιητών. Οι γνώσεις του για το νόμο είναι κάπως πρόχειρες, αλλά είναι αξεπέραστος στην υπεράσπιση αθώων κατηγορούμενων. Η ασεβής συμπεριφορά του προς τους δικαστές και άλλες αρχές, καθώς και η αταλάντευτη προσήλωσή του σε ιδανικά όπως το τεκμήριο της αθωότητας, σήμαιναν ότι - σε αντίθεση με τον συγγραφέα - δεν διορίστηκε ποτέ Σύμβουλος της βασίλισσας.

Έγραψε επίσης σενάρια για τον κινηματογράφο όπως το Τζον και Μαίρη (1969), το Τσάι με τον Μουσολίνι (1999) του Φράνκο Τζεφιρέλι.  

 Επιλογή έργων 

 Rumpole (1980)
 Rumpole's Return (1982)
 Paradise Postponed (1985)
 Titmuss Regained (1990)
 The Sound of Trumpets (1998)
 Charade (1947)
 Like Men Betrayed (1953)
 The Narrowing Stream (1954)
 Three Winters (1956)
 Clinging to the Wreckage (1982)
 Summer's Lease (1988)
 Dunster (1992) 
 Felix in the Underworld (1997)
 Quite Honestly (2005) 

 Παραπομπές 

Κατηγορία:Άγγλοι νομικοί
Κατηγορία:Άγγλοι θεατρικοί συγγραφείς
Κατηγορία:Άγγλοι διηγηματογράφοι
Κατηγορία:Άγγλοι μυθιστοριογράφοι
Κατηγορία:Άγγλοι σεναριογράφοι